b"\n_START_ARTICLE_\nCoure com\xc3\xba\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nT\xc3\xa9 una \xc3\xa0mplia distribuci\xc3\xb3 a les zones temperades d'Eur\xc3\xa0sia, l'\xc3\x80frica del nord i a l'est d'Am\xc3\xa8rica del Nord. For\xc3\xa7a comuna, es troba en h\xc3\xa0bitats variats, essent m\xc3\xa9s comuna als llocs de vegetaci\xc3\xb3 baixa, com prats i camps oberts, erms, i a les vores dels camins de camp. Tamb\xc3\xa9 apareix ocasionalment en brolles i boscos. A la zona del Mediterrani els adults del coure com\xc3\xba volen de febrer a octubre. _NEWLINE_Li agrada xuclar les flors de l'escabiosa (Scabiosa columbaria), una planta molt freq\xc3\xbcent als prats. Els mascles s\xc3\xb3n territorials i espanten altres papallones, \xc3\xa0dhuc m\xc3\xa9s grans, de llur territori.\n_START_SECTION_\nBiologia\n_START_PARAGRAPH_\nEl coure com\xc3\xba \xc3\xa9s una papallona petita, amb una envergadura de 22 a 27 mm. Les ales s\xc3\xb3n de coloraci\xc3\xb3 carabassa i negra. A la cara superior la coloraci\xc3\xb3 \xc3\xa9s molt vistosa per\xc3\xb2 a la inferior de colors m\xc3\xa9s suaus. _NEWLINE_L'eruga d'aquesta esp\xc3\xa8cie fa nom\xc3\xa9s 15 mm de llargada m\xc3\xa0xima. Normalment les erugues del coure com\xc3\xba s\xc3\xb3n de color verd, per\xc3\xb2 alguns exemplars tenen una coloraci\xc3\xb3 de color marr\xc3\xb3 vermell\xc3\xb3s. S'alimenten de les fulles de diferents esp\xc3\xa8cies de plantes del g\xc3\xa8nere Rumex com, per exemple, l'agrella. Hi ha erugues que romanen actives tot l'any."